"S políciou nemám dobré skúsenosti. Viackrát sme im dali avízo, že sa do nášho mesta chystajú skíni, a neboli schopní nadviazať s nami kontakt, ani nič vo veci urobiť," povedal nám Marek Baláž, hovorca prievidzských Rómov. Bol to jeden z dôvodov, prečo sa začal Marek Baláž radšej priamo kontaktovať s takzvanými Redskins. Tí mu dávajú cenné informácie o tom, čo skíni v najbližšom období chystajú, aké bojové akcie plánujú. "Redskins sú vlastne bývalí členovia holých lebiek, nie sú to už 15-roční výrastkovia, ale starší chalani, ktorí si uvedomujú, že bezhlavým mlátením Rómov i Nerómov nič nevyriešia. Majú veľmi dobré kontakty na hnutie skínov a prehľad o ich pohybe. Redskins sa zameriavajú na udržanie poriadku a ochranu občanov veľmi svojským spôsobom - opäť používajú násilie, s čím, samozrejme, nesúhlasím. Napriek tomu je to jedna z možností, ako mať prehľad o tom, čo skíni chystajú. Je to vlastne jediná možnosť, lebo polícia je voči problémom so skínmi hluchá," tvrdí Marek Baláž. Napriek tomu, že skíni z času na čas napadnú Rómov, problém sa vždy ututlá. Aj pri poslednom útoku na rómskeho muža z Prievidze, ktorému skíni zlomili ruku na viacerých miestach, sa vo vyšetrovacej správe objavil údaj, že ho prepadla "skupina páchateľov"."Pri vyšetrovaní prípadov napadnutia skínmi sa to používa pomaly ako všeobecná formulka. Viackrát som už počul názor, že žiadni skíni v Prievidzi nie sú, bývalý veliteľ Policajného zboru mi dokonca pohrozil, že ma môže žalovať za šírenie poplašnej správy," tvrdí Marek Baláž. Aj v prípade, keď skíni dobili syna M. Baláža, v správe sa objavilo, že išlo o skupinu páchateľov. Že išlo evidentne o skínov, vyšetrovatelia prehliadli. Aj to je dôvod, prečo v bezvýchodiskovej situácii Rómovia nadviazali spoluprácu s Redskins, o ktorej dnes ťažko predpovedať, čo v budúcnosti prinesie. Zatiaľ dominuje v spoločných rómsko-redskinských úderkách skutočnosť, že takzvané "červené" holé lebky nie sú vo svojom boji jednostranne zamerané proti Rómom a na hnutie skínov majú najlepšie kontakty.